# Bandera

Una bandera o senyera és un tros de tela, ordinàriament rectangular, fixat per un costat a un pal o asta i que serveix com a símbol o insígnia d'una nació, d'un estat, d'una ciutat, d'una dinastia, d'una autoritat, d'un partit, d'una associació, etc, o com a signe per a identificar situacions jurídiques, militars, tècniques, etc. També pot ser utilitzada amb motius decoratius.

## Dites populars

* La bandera estesa a la lluna és bandera que crida el dimoni.
* Bandera vella, honra de capità.
* Les banderes van a la processó perquè les hi porten.
* No hi ha dissabte sense sol, ni processó sense llum, ni barco sense bandera, ni llibre sense mentida, ni donzella sense amor, ni viudeta sense plor.
* No hi ha dissabte sense sol, ni viudeta sense consol, ni vaixell sense bandera, ni tristor sense consol.
* Per la Candelera, la puput amb sa bandera.

## Frases fetes i locucions

* A banderes desplegades.
          En senyal de guerra, obertament.
* Abaixar (o abatre) bandera.
    (var.) Rendir bandera.
          Cedir, cessar de resistir al que un altre mana o demana.
* Abandonar la bandera.
          Desertar.
* Alçar bandera.
          Convocar gent de guerra, fer-se cap d'una rebel·lió, d'un moviment d'opinió, etc.
* Anar bandera per quarter.
          Anar de qualsevol manera, no gaire bé (Mall.).
* Deixar qualcú a racó com la bandera vella.
          No fer-ne cas, tenir-lo arraconat (Pineda).
* Dur-se bandera negra.
          Tenir-se mútuament enemistat (Mallorca).
* Fer banderes.
          Entre sastres, treure de la roba destinada a fer un vestit, el major nombre possible de retalls en perjudici del parroquià.
* Mudar de bandera.
          Mudar de partit, d'opinió, etc.
* Plantar la bandera (en un lloc).
          Prendre un lloc, ensenyorir-se'n, en nom de l'entitat que representa la bandera.
* Plegar banderes.
          Desistir d'una empresa, retirar-se en desfeta.
* Portar alta la bandera.
          Fer honor a un càrrec.
          Ésser-ne el guia, el cap.
* Seguir la bandera (d'algú).
          Militar en el partit d'algú.
* Tirar-ho tot en bandera.
          Fer-ho anar tot en renou (Llofriu).

## Cançons populars

* Ma mare me diu bandera, / jo li dic que té raó / perque totes les banderes / van davant la processó.
    (var.) Mu mare me diu bandera / i jo bandera no ho som, / perque totes ses banderes / van davant ses professons.

## Referències

* 1 2 3 Parés i Puntas, 1999.
* 1 2 3 4 5 6 7 8 9 Alcover, Antoni M.; Moll, Francesc de B. «bandera». A: Diccionari català-valencià-balear. Barcelona: IEC, 2002.
* ↑ Amades, Joan. Costumari català : el curs de l'any. Vol. I. Hivern. Barcelona: Salvat, 1950, p. 665-701.
* 1 2 «Bandera». Diccionari de la llengua catalana de l'IEC. Barcelona : Institut d'Estudis Catalans. [Consulta: 31 de maig de 2012]
* 1 2 3 4 5 6 7 8 «Bandera». Gran Diccionari de la Llengua Catalana. Barcelona: Grup Enciclopèdia Catalana. [Consulta: 25 maig 2012].
* ↑ Gimeno Betí, 1998, p. 56.
* Parés i Puntas, Anna. Tots els refranys catalans. Barcelona: Edicions 62, 1999. ISBN 842974519X. $^{[Enllaçnoactiu]}$

## Bibliografia

* Gimeno Betí, Lluís. De lexicografía valenciana: estudi del "Vocabulari del Maestrat" de Joaquim Garcia Girona. Barcelona: Publicacions de l'Abadia de Montserrat, 1998. ISBN 8484150348.